NGV sal private mediese sorg kniehalter, sê vakbondPres. Cyril Ramaphosa. Foto: Jairus Mmutle, GCIS Die vakbond Solidariteit het die nasionalisering van gesondheidsorg deur middel van die voorgestelde Nasionale Gesondheidsversekering veroordeel en gesê hy sal dié “skadelike ideologies-gemotiveerde beleid” sover moontlik sal teenstaan. Die vakbond het dié week bekendgemaak dat hy ŉ landwye veldtog van stapel gaan stuur om insette te bekom wat die negatiewe gevolge wat hierdie wetgewing vir alle burgers inhou, sal uitwys. “Dit is verbysterend om te aanskou hoe die ANC daarin slaag om altyd die swakste moontlike beleid aan te neem, wat histories in talle lande soos Venezuela en Kuba gefaal het, terwyl beleid van die voorste ekonomieë in die wêreld deur die regerende party as gruwelik beskou word,” het Morné Malan, ŉ navorser verbonde aan die Solidariteit Navorsingsinstituut, gesê. Malan sê die vakbond veroordeel die regering se voorstelle om die NGV op Suid-Afrikaners “af te dwing”. “Die voorstel, indien nie eksplisiet nie, is beslis ŉ de facto nasionalisering van gesondheidsorg in Suid-Afrika. Solidariteit betwyfel voorts die regering se motiverings ten sterkste. Hierdie is duidelik nie ŉ poging om die gehalte van gesondheidsorg in Suid-Afrika te verbeter nie, maar eerder om gelykheid mee te bring deur die uitnemende private sektor te kniehalter, in plaas daarvan om die tekortkominge van openbare sorg reg te stel. Die probleem is klaarblyklik nie dat die staat misluk om goeie diens te lewer nie, maar eerder dat die private sektor wel daarin slaag.” Malan sê uitlatings soos dié van pres. Cyril Rhamaphosa dat die NGV ingestel gaan word of mense “daarvan hou of nie” is ŉ “onrusbarende teken” wat volgens die vakbond dui “op ŉ leier met ŉ ideologie wat in sy gedagtes swaarder weeg as die welstand of wense van sy burgers”. Die publiek kan omvattende inligting oor die nasionalisering van gesondheidsorg in Suid-Afrika op die nuwe Solidariteit-webwerf verkry. Klik hier.